༈དུས་གསུམ་བདེ་གཤེགས་སྲས་དང་བཅས་པ་ཀུན།  ། གཅིག་ཏུ་བསྡུས་པའི་རྗེ་བཙུན་ཐུགས་རྗེའི་གཏེར།  ། བློ་བཟང་དཔལ་ལྡན་ཡེ་ཤེས་དཔལ་བཟང་པོས།  ། བདག་ཅག་རྣམས་ལ་བྱིན་གྱིས་བརླབ་ཏུ་གསོལ།  ། མགོན་པོ་ཁྱོད་ཀྱིས་དེང་ནས་ཚེ་རབས་ཀུན།  ། མི་འབྲལ་དུས་གནས་ཀུན་ཏུ་རྗེས་བཟུང་ནས།  ། ཐེག་པ་ཆེན་པོའི་ཆོས་ཀྱི་བདུད་རྩི་ཡི།  ། བགོ་བཤའ་བླ་ན་མེད་པ་མཛད་དུ་གསོལ།  ། དེ་ནས་གསུངས་པའི་དོན་ཀུན་ཉམས་བླངས་པས།  ། ཉོན་མོངས་ཤེས་སྒྲིབ་བག་ཆགས་ཀུན་ཕྱུང་ནས།  ། ཆོས་ལོངས་སྤྲུལ་གསུམ་རྫོགས་པའི་རྡོ་རྗེ་འཛིན།  ། སྐུ་བཞིའི་གོ་འཕང་བདེ་བླག་ཉིད་ཐོབ་ཤོག། ཅེས་རྗེས་འཛིན་གྱི་སྨོན་ཚིག་གསོལ་འདེབས་འདི་ནི་རབ་འབྱམས་པ་ཤེས་རབ་སེངྒེ་དང་དགེ་སློང་བློ་བཟང་བཀྲ་ཤིས་གཉིས་ཀྱིས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་བགྱིས་པའོ། །  ། །